ರೊಮ್ಯಾಂಟಿಕ್ ಪ್ರಪೋಸ್‍ಗಾಗಿ 100 ಮೊಂಬತ್ತಿ ಹಚ್ಚಿದ- ಗೆಳತಿ ಬರೋಷ್ಟರಲ್ಲಿ ಸುಟ್ಟು ಕರಕಲಾಯ್ತು ಮನೆ

– ಭಯಾನಕ ಪ್ರಪೋಸ್ ಎಂದ ನೆಟ್ಟಿಗರು

ಲಂಡನ್: ಪ್ರೇಮಿಯೊಬ್ಬ ಪ್ರಪೋಸ್ ಮಾಡಲು ನೂರಕ್ಕೂ ಅಧಿಕ ಮೊಂಬತ್ತಿ ಬೆಳಗಿದ್ದರಿಂದ ಮನೆಯೇ ಸುಟ್ಟು ಕರಕಲಾಗಿರುವ ಘಟನೆ ಸೌಥ್ ಯಾರ್ಕಶೈರ್ ನಲ್ಲಿ ನಡೆದಿದೆ. ಮನೆಯಲ್ಲಿರುವ ವಸ್ತುಗಳು ಸುಟ್ಟು ಕರಕಲಾಗಿರುವ ಫೋಟೋಗಳು ಸೋಶಿಯಲ್ ಮೀಡಿಯಾದಲ್ಲಿ ವೈರಲ್ ಆಗ್ತಿದ್ದು, ನೆಟ್ಟಿಗರು ಭಯಾನಕ ಮದುವೆ ಪ್ರಪೋಸ್ ಎಂದು ಕಮೆಂಟ್ ಮಾಡುತ್ತಿದ್ದಾರೆ.

ಯಾರ್ಕಶೈರ್ ನ ಯುವಕನೋರ್ವ ಗೆಳತಿಗೆ ಪ್ರಪೋಸ್ ಮಾಡಲು ಮನೆಯನ್ನ ನೂರಕ್ಕೂ ಅಧಿಕ ಟೀ ಲೈಟ್ಸ್ ಮತ್ತು ಕ್ಯಾಂಡಲ್ ಗಳಿಂದ ಅಲಂಕರಿಸಿದ್ದಾನೆ. ಕ್ಯಾಂಡಲ್ ಜೊತೆ ಬಣ್ಣ ಬಣ್ಣದ ಬಲೂನ್ ಸಹ ಜೋಡಿಸಿದ್ದಾನೆ. ಮನೆಯ ಕೋಣೆ ಸಿದ್ಧಗೊಳ್ಳುತ್ತಿದ್ದಂತೆ ಗೆಳತಿಯನ್ನು ಕರೆತರಲು ತೆರಳಿದ್ದಾನೆ.

ಇತ್ತ ಯುವಕ ಹೋಗ್ತಿದ್ದಂತೆ ರೊಮ್ಯಾಂಟಿಕ್ ಪ್ರಪೋಸ್ ಗಾಗಿ ತಯಾರಾಗಿದ್ದ ಕೋಣೆ ಬೆಂಕಿಗಾಹುತಿಯಾಗಿದೆ. ಕೋಣೆಯಲ್ಲಿ ಟೀ ಲೈಟ್ಸ್ ಮತ್ತು ಮೇಣದ ಬತ್ತಿ ಪಕ್ಕದಲ್ಲಿರಿಸಿದ್ದರಿಂದ ಬೆಂಕಿ ಹತ್ತಿಕೊಂಡಿದೆ ಎಂದು ವರದಿಯಾಗಿದೆ.

ಇನ್ನು ಗೆಳತಿಯನ್ನ ಕರೆದುಕೊಂಡು ಬರುವಷ್ಟರಲ್ಲಿ ಮನೆಯ ಬೆಂಕಿಗಾಹುತಿಯಾಗಿದ್ದನು ಕಂಡು ಯುವಕ ಶಾಕ್ ಆಗಿದ್ದಾನೆ. ಗೆಳೆಯನ ಪ್ರಪೋಸಲ್ ಯುವತಿ ಒಪ್ಪಿಕೊಂಡಿದ್ದು, ಜೋಡಿ ಮದುವೆಯ ಸಿದ್ಧತೆಯಲ್ಲಿದ್ದಾರೆ. ಮನೆಯನ್ನು ಕ್ಯಾಂಡಲ್ ಬಳಸಿ ಅಲಂಕರಿಸುವಾಗ ಎಚ್ಚರದಿಂದ ಇರಬೇಕೆಂದು ಯಾರ್ಕಶೈರ್ ಅಗ್ನಿಶಾಮಕದ ದಳ ತನ್ನ ಫೇಸ್ ಬುಕ್ ಪೇಜ್ ನಲ್ಲಿ ಬರೆದುಕೊಂಡಿದೆ.